Hiedanrantaan kohosi uusi sauna – Rakennustöihin osallistui arkkitehtiopiskelijoita Hollannista

Hiedanrannan saunan rakentamiseen osallistuivat myös hollantilaiset opiskelijat. Joonas Alanne

Joonas Alanne

Pitkä projekti on saamassa vihdoin päätöksensä. Nimittäin Hiedanrannan saunaprojekti.

Vuodesta 2017 lähtien pyöritelty hanke on valmistumassa hollantilaisten arkkitehtiopiskelijoiden ja hiedanrantalaisten, sauna-aktiivien sekä Tampereen kaupungin ja yliopiston yhteisvoimin.

Sauna sijaitsee Lielahden kartanon ja Pajan välissä lähellä Jukola-taloa. Se on rakennettu kohtaan, joka on aiemmin toiminut lähinnä parkkipaikkana.

Valmistuessaan saunasta on tarkoitus tehdä maksuton ja kaikille avoin. Sinne mahtuu noin kahdeksan henkeä kerrallaan. Kokonaisuuteen kuuluvat myös kontteihin rakennettavat pukutilat, terassi ja esiintymislava.

Perustuksina käytetyn sorapedin toteutti Tampereen kaupunki. Siitä eteenpäin kaikki, mitä on näkyvissä, on toteutettu opiskelijoiden ja vapaaehtoisten voimin.

Rakentajiensa mielestä Hiedanrannan sauna on osoitus yhteistyön voimasta.

– Tämä osoittaa, mitä yhteistyöllä ilman rahaa voidaan saada aikaan, kertoo Deftin yliopiston opettaja Alberto Altés Arlandis

Hollantilaiset opiskelijat päätyivät Hiedanrannan työmaalle, kun puurakentamisen kurssia opettanut Arlandis oli etsiessään sopivaa projektia ottanut yhteyttä Tampereen yliopiston professoriin. Kyseinen professori oli Panu Lehtovuori, joka tunsi saunahankkeen ja ohjasi hollantilaiset sen pariin.

Rakennuksen käyttötarkoitus tuli ryhmälle yllätyksenä. Saunomiseen he kävivät tutustumassa Rauhaniemessä.

– Kaikki sanoivat, että Rauhaniemi on hyvä paikka poiketa ryhmän kanssa, nauttia maisemista ja tietysti sauna myös oli oikein mukava. Teimme vierailumme aikana ainakin 7–8 kierrosta saunan ja järven välillä, naurahtaa Arlandis.

Tutkija Elina Alatalo Tampereen yliopistosta korostaa, että saunahankkeen takana on ollut pitkä suunnittelu- ja valmistelutyö. Monien vaiheiden kautta päädyttiin lopulliseen ratkaisuun.

– Nyt saatiin sellainen yhteisponnistus aikaiseksi, jossa kaikkien resurssit tulivat käyttöön. Meidän aikaisemmin tekemä työ, opiskelijoiden into ja voimavarat.

Taustalla on ollut halu tutkia yhdessä tekemisen tapoja. Miten kaupunkia voitaisiin kehittää kaupunkilaisten kanssa? Opiskelijoiden lisäksi työmaalla on nähty niin vapaaehtoisia kuin myös osaavia puurakentajia Pirkanmaan Kaarikoirista, jotka ovat ohjanneet arkkitehtiopiskelijoita työssään.

– Taustalla on ollut yliopisto mutta myös yhtäältä kaupunki. Paikalliset yhteisöt täältä Hiedanrannasta ovat osallistuneet, Kaarikoirat, pajalaiset, sirkuksesta on ollut ihmisiä miettimässä, miten esiintymislava toimii, kertoo Alatalo.

Saunan käyttöönoton tarkemmasta aikataulusta ei ole vielä tietoa. Alatalo kuitenkin toivoo, että sauna olisi käyttökunnossa kesän aikana.

– On todella hienoa nähdä, miten rakennus on noussut pystyyn ja ottanut muotoaan. Hankkeen loppuvaiheessa paikalliset yhteisöt ovat lähteneet entistä enemmän mukaan, mikä on ollut hienoa, koska he tulevat varmasti olemaan myös niitä, joita tämä sauna kaikkein eniten palvelee, arvioi Alatalo.

Mistä on kyse? Hankkeen juuret ulottuvat vuoden 2017 kevääseen. Ensimmäinen suunnittelutapaaminen järjestettiin Ketterä kaupunki -tutkimushankkeen koolle kutsumana. Tapaamiseen osallistui noin 60 tamperelaista. Hanke on käynyt läpi useita erilaisia muotoja. Saunasta on suunniteltu kelluvaa ja yhdessä vaiheessa sen rakentamista harkittiin lastauslaiturin kupeeseen. Hollantilaisopiskelijoiden kurssitavoitteena on ollut tutkia paikkasidonnaisuuden ja liikkeen suhdetta arkkitehtuuriin koreografian ja filosofian vuorovaikutuksen kautta. Kurssin ohessa opiskelijat ovat käyttäneet aikaa asioiden pohtimiseen ja tanssimiseen. Kurssi on poikkitieteellinen.